NARIADENIE KOMISIE (ES) č. 1849/2006
zo 14. decembra 2006,
ktorým sa mení a dopĺňa nariadenie (ES) č. 2032/2003 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2,
keďže:
(1)
S cieľom zabezpečiť lepší prístup k informáciám by sa hodnotiace správy mali navrhovať na základe správ predložených príslušnými orgánmi členských štátov a mali by v nich byť zahrnuté rovnaké pravidlá týkajúce sa prístupu k informáciám ako v správach príslušných orgánov. Hodnotiace správy by sa mali získať od príslušného orgánu, ako aj zmeniť a doplniť podľa všetkých dokumentov, pripomienok a informácií, ktoré sa zohľadnili počas hodnotenia.
(2)
S cieľom zvýšiť právnu istotu by sa malo prijať ustanovenie, že po 1. septembri 2006 sa prestanú postupne používať biocídne výrobky, ktoré obsahujú oznámené účinné látky, vrátane týchto látok v určitých alebo všetkých typoch výrobkov oznámených v prílohách I, IA alebo IB k smernici 98/8/ES z dôvodu stiahnutia z programu posudzovania alebo preto, že boli po posúdení neprijateľné.
(3)
V súlade s článkom 4b nariadenia Komisie (ES) č. 2032/2003 (2) členské štáty preskúmali dokumentáciu, v ktorej sa požadovalo predĺženie obdobia na uvádzanie biocídnych výrobkov s obsahom osobitných účinných látok na trh, a prijali takúto dokumentáciu, ktorá bola úplná. Je preto vhodné umožniť, aby látky zahrnuté v prijatých správach zostali na trhu po 1. septembri 2006, kým nebudú prehodnotené podľa desaťročného programu posudzovania.
(4)
Pri mnohých existujúcich oznámených účinných látkach alebo kombináciách látok a výrobkov účastníci alebo stiahnu svoje oznámenia, alebo si nesplnia svoje záväzky, pokiaľ sa žiaden ekonomický prevádzkovateľ alebo členský štát nebude zaujímať o získanie štatútu účastníka v rámci určených lehôt. Preto by sa mali zodpovedajúcim spôsobom zmeniť a doplniť prílohy II, III a V k nariadeniu (ES) č. 2032/2003.
(5)
V prípade jednej látky z látok uvedených v zozname prílohy II k nariadeniu (ES) č. 2032/2003 s číslom ES 404-690-8 boli dve kombinácie typu výrobkov vynechané, aj keď boli oznámené v rámci časových lehôt stanovených v nariadení Komisie (ES) č. 1896/2000 zo 7. septembra 2000 o prvej etape programu uvedeného v článku 16 ods. 2 smernice Európskeho parlamentu a Rady 98/8/ES o biocídnych výrobkoch (3) a v nariadení Komisie (ES) 1687/2002 z 25. septembra 2002 o dodatočnej lehote na oznamovanie určitých účinných látok existujúcich na trhu pre biocídne využitie, ktorá je uvedená v článku 4 ods. 1 nariadenia (ES) č. 1896/2000 (4). Príloha II k nariadeniu (ES) č. 2032/2003 by sa preto mala zodpovedajúcim spôsobom zmeniť a doplniť.
(6)
Názvy určitých látok uvedených v záznamoch BKC a DDAC v zozname prílohy II k nariadeniu (ES) č. 2032/2003 sa takisto nachádzajú v prílohe III k tomuto nariadeniu. Príslušné záznamy by sa preto mali vypustiť z prílohy III k nariadeniu (ES) č. 2032/2003.
(7)
Nariadenie (ES) č. 2032/2003 by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Stáleho výboru pre biocídne výrobky,
PRIJALA TOTO NARIADENIE:
Článok 1
Nariadenie (ES) č. 2032/2003 sa mení a dopĺňa takto:
1.
Do článku 4 ods. 2 sa vkladá tento pododsek:
„Členské štáty po 1. septembri 2006 zabezpečia, že biocídne výrobky, ktoré obsahujú účinné látky, ktoré boli oznámené na hodnotenie v rámci programu posudzovania a pre ktoré bolo prijaté rozhodnutie nezahrnúť tieto účinné látky ich pri určitých alebo všetkých ich oznámených kombináciách výrobkov v prílohách I, IA alebo IB k smernici 98/8/ES, sa už neuvádzajú na trh v oblasti príslušného typu výrobku s účinnosťou 12 mesiacov po dni nadobudnutia účinnosti takého rozhodnutia, ak nie je stanovené v rozhodnutí o nezahrnutí danej látky.“
2.
Do článku 11 sa vkladjú tieto odseky 4 a 5:
„4. Na základe dokumentov a informácií uvedených v článku 27 ods. 2 smernice 98/8/ES spravodajský členský štát pripraví aktualizovanú správu príslušného orgánu, pričom sa na dokument I bude naďalej odkazovať ako na hodnotiacu správu. Takáto hodnotiaca správa sa preskúma v rámci Stáleho výboru pre biocídne výrobky.“
3.
Článok 12 sa nahrádza takto:
„Článok 12
Ak spravodajský členský štát predloží príslušnému orgánu správu v súlade s článkom 10 ods. 5 tohto nariadenia alebo ak hodnotiaca správa bola ukončená alebo aktualizovaná Stálym výborom pre biocídne výrobky, Komisia vypracuje správu alebo akékoľvek aktualizácie, ktoré budú verejne dostupné v elektronickej forme s výnimkou informácií, ktoré majú dôverný charakter, v súlade s článkom 19 smernice 98/8/ES.“
4.
Príloha II sa mení a dopĺňa v súlade s prílohou I k tomuto nariadeniu.
5.
Príloha III sa mení a dopĺňa v súlade s prílohou II k tomuto nariadeniu.
6.
Príloha V sa mení a dopĺňa v súlade s prílohou III k tomuto nariadeniu.
7.
Príloha VII sa mení a dopĺňa v súlade s prílohou IV k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. decembra 2006